b'\n_START_ARTICLE_\nJuha Nuutinen\n_START_PARAGRAPH_\nJuha Nuutinen (s. 1952) on suomalainen soitinrakentaja. Nuutinen aloitti kitaroiden rakentelun harrasteena 1970-luvun alkupuolella. Verstaan h\xc3\xa4n perusti vuonna 1974, keskittyen akustisiin kitaroihin. S\xc3\xa4hk\xc3\xb6kitaroita Nuutinen alkoi rakentaa vuoden 1977 tienoilla . H\xc3\xa4n oli my\xc3\xb6s mukana perustamassa Kitarapaja Ky:t\xc3\xa4 vuonna 1979. Omalla nimell\xc3\xa4\xc3\xa4n ja logollaan Nuutinen on tehnyt kitaroita vuodesta 1982 . _NEWLINE_1990-luvulla tapahtuneen jalopuuvarastonsa palon j\xc3\xa4lkeen Nuutinen erikoistui kierr\xc3\xa4tysmateriaalikokeiluihin .\n_START_SECTION_\nKitarat\n_START_PARAGRAPH_\nNuutisen tunnetuimpia soittimia ovat esim. Juice Leskisen k\xc3\xa4ytt\xc3\xa4m\xc3\xa4 Suomen kartan muotoinen Fender Telecaster -tyyppinen s\xc3\xa4hk\xc3\xb6kitara (joka n\xc3\xa4kyy mm. Sivilisaatio-levyn kannessa) sek\xc3\xa4 vanhojen \xc3\xa4itiyspakkauksien pesuvadeista rakennetut ammekitarat. My\xc3\xb6s 1970\xe2\x80\x9380 -luvun Kitarapaja-kitarat olivat Nuutisen (pitk\xc3\xa4lti Schecterin osista) kokoamia. Nuutisen soittimia ovat k\xc3\xa4ytt\xc3\xa4neet Leskisen ohella muun muassa Raoul Bj\xc3\xb6rkenheim, Jukka Tolonen ja Edu Kettunen ._NEWLINE_Suomen ainoan kitaramuseon, Lapinj\xc3\xa4rven Kitarakartanon kokoelmassa on yksi Nuutisen ammekitaroista, rakennusvuosiksi merkattu 1997-2000.\n_START_SECTION_\nJuice Leskiselle tehty "Suomi-kitara"\n_START_PARAGRAPH_\nLeskinen tilasi Nuutiselta "Suomi-kitaran" vuoden 1977 tienoilla. Osina k\xc3\xa4ytettiin Schecterin ja Fenderin osia sek\xc3\xa4 Koulukartaston Suomen karttaa. Leskisen mukaan ideana oli se ett\xc3\xa4 "olisi hienoa, jos kiertueella voisi n\xc3\xa4hd\xc3\xa4, miss\xc3\xa4 kohtaa Suomea milloinkin ollaan" . Kitara oli olennainen osa Leskisen 1980-luvun live-esiintymisi\xc3\xa4 ja h\xc3\xa4n lainasi sit\xc3\xa4 eturivin muusikoille keikoillaan. Soitin on useamman Leskisen levyn kansikuvassa.'